R5dwMg/zh-wiki-yue-long huggingface dataset:
當其時，南武校董成員落咗香港澳門避難，校董會副會長陳謹、陳彥喺香港召集董事開會，佢哋決定喺香港復校，淨係辦初中同小學，個校名叫「廣州南武中學香港分校」，仲推舉郭熙棠、陳謹、何琳做籌備員。到咗1939年1月，喺九龍深水埗租落南昌街106至到108號門牌，定喺9月1號開學。
1941年冬，南武港校因爲香港淪陷停辦。1942年9月，南武校友喺粵北曲江組織同學會，推舉古鼎華做會長，仲齊齊捐錢籌辦南武中學，同學會仲推舉郭熙棠主持校務。由袁錦添校友借出拱日東路勵羣學校兩間課室，辦高中初中第一年級各一個班，約莫收八十個人，由朱信代理校務。
1945年廣州光復，校董會收返小學校址，之後由李大同將軍協助，再收返中學校址，南武復校，郭蔭棠做中學校長，麥漢興做小學校長。1946年7月14號，南武舉行何劍吳校長逝世七週年紀念會。同年12月12號，何劍吳校長喺南武校內烏龍崗東落葬。
1949年4月，劍師紀念圖書館竣工，坐落喺何劍吳墓東側。1950年7月，有教員話郭熙棠校長穿櫃桶底，自己納埋納埋唔少工程捐款，仲話要清算校長，好在河南附近街坊都爭住校長，證明校長清白。1951年3月，到南武學生屈郭熙棠校長貪污，又試清算校長，但卒之查明，郭校長貪污罪名係唔成立。
1959年，改名叫「廣州市第三十三中學」，附設龍溪南小學。1960年9月，改名叫「廣州市實驗學校」。1968年9月至1984年11月，改名叫「廣州市第五十八中學」。1984年11月，市政府批准，復名叫「廣州市南武中學」。
2000年9月，開辦「南武實驗學校」。2004年8月，市一〇二中並入南武中學，喺杏園大街81號起新校區，即初中部。2012年，高中部加設CCAE實驗班。2013年3月，成立「廣州市南武教育集團」。2018年，高中部設立三個新學院，施行學院制、學分制、學程制等。
南武中學由南武兩等小學堂開始，第一任校長係群學書社創社元老謝英伯，截至2020年2月，南武中學有35任校長。咁多校長之中，係得何劍吳喺南武中學入邊有紀念碑，紀念校刊亦另寫一章紀念何劍吳。何劍吳，番禺沙灣人，諱鍔，字永業，號劍吳，香港皇仁書院畢業，曾經五次出任南武中學校長，喺南武中學初期發展階段貢獻重大，南武校友尊稱「劍師」。
按照校友古鼎華寫嘅《何劍吳先生墓誌銘》，何劍吳「尚乏子嗣」，但佢周時都話「南武即吾之愛妻，南武諸生猶吾之令子」。1939年7月14號，前校長何劍吳喺香港過身之後，南武師生根據佢遺願，廣州光復之後就將佢葬喺南武入邊。
「N」字上高由右至左寫「南武」、下低由右至左寫「中學」，四隻字都係深藍色。舊底喺學校門樓上高亦有。1952年「獻校」之後直至到1984年，唔用校徽。1984年復名之後嘅校徽用簡體字，變咗由左向右排，「N」字由深藍色變紫藍色，外圍加一浸紫藍色邊。
香港劇集係香港製作嘅電視劇、網絡劇嘅統稱。咁多年來，多數港劇由香港兩間免費電視台無綫電視同亞洲電視拍攝，香港政府屬下嘅香港電台亦有製作多部經典電視劇。2010年代中開始，香港多咗第啲電視台同製作公司參與製作電視劇。
港劇除咗喺香港播出之外，亦有賣埠到台灣、東南亞、北美及其它海外華人地方。1980年代，港劇進入開始改革開放嘅中國大陸。港劇最主要嘅觀眾係香港本地及廣東地區嘅居民，以及海外嘅香港同廣東僑民。此外，港劇亦受到中國大陸、台灣、東南亞等地方嘅華人，甚至其它民族嘅人歡迎。
電視劇文化係香港流行文化非常重要嘅部分。1970年代後期，一批受歡迎嘅無綫電視製作人進軍電影業，例如徐克、許鞍華等，令香港進入新浪潮電影年代。今日香港嘅著名導演、編導，例如杜琪峯、王家衞、韋家輝等，演員，例如周潤發、周星馳、張曼玉、梁朝偉、劉德華等，好多都係無綫出身。
1974年，無綫電視劇集《啼笑因緣》首次使用粵語主題曲，被視為香港粵語流行曲發展嘅里程碑，標誌香港粵語流行曲再興起。劇集主題曲流行，令歌手亦得以多上電視節目，兩者相互推動，令本土音樂得以蓬勃發展。由1978年開始，獲得白金銷量嘅香港本地唱片數目，超越外國音樂唱片。
問題娛樂圈係一個問題遊戲節目，由2007年1月4號，到2月23號完結，逢星期一至五夜晚十點半，響無綫電視翡翠台度播出。呢個節目係由胡諾言同埋江欣燕主持。每一集都會邀請三位響娛樂圈嘅嘉賓參與呢個節目，節目中亦分咗做四大回合，可以俾呢三位嘉賓角力。
每個回合嘅最高分嗰一位可以參與C1機會，佢可以響十隻碟度揀一個，裏面有正面新聞同埋負面新聞。正面新聞可以加分，但係負面新聞就會扣分。但如果佢可以為負面新聞平反嘅話，就唔使扣分。之後改咗俾嘉賓玩填充題，句子有一個地方係遮住咗，嘉賓要同娛樂跟班傾遮住咗嘅部分係咩字詞，估啱可以加分，估錯就要扣分。
《向西聞記》係由OTT平台hmvod製作嘅香港電視劇，由鄧健泓、林雪、張繼聰、王宗堯、張建聲、胡杏兒、白健恩、陳穎欣、張沛樂、陳安立、趙永洪、李美琪、趙善恒、廖子妤、徐浩昌、李尚正、岑珈其、蔡明思、石詠莉主演，吳兆麟執導。
套劇改編自網絡作家「向西村上春樹」嘅小說，由9個單元故仔組成，總共12集，每集約30分鐘。套戲頭一個單元長2集嘅《畜牲傳心師》喺2018年3月8號喺hmvod上架，其餘單元要到2019年4月18號先至上架，而同年4月30號就喺netflix全套上架。
佢同堂兄王敦同埋佢嘅家族跟住晉元帝南渡，重積極聯結南方士族以支持晉室，又團結北方僑姓氏族，畀晉元帝得以响南方立足，並且响西晉亡後，建立東晉。後尾王敦發起叛亂，史稱王敦之亂，但王導仍然支持晉室，直到亂事平定，後身居高位，續獲晉明帝、晉成帝同埋朝中大臣倚重，死後諡號文獻，世人叫佢做王文獻。
佢係晉朝皇室成員。喺八王之亂之間曾經參與過戰鬥，但因為能力唔夠，所以再無被起用，喺江南生活，結交唔少江南當地人。西晉滅亡之後，喺江南一班世家大族支持底下，司馬睿就喺318年登基做皇帝，建都建康，統治江南一帶。
王敦出身士族，西晉末為瑯琊王司馬睿大將，都督江揚荊湘交廣六州諸軍事，握重兵駐武昌。後和其堂兄王導等人擁司馬睿為帝建東晉，升任大將軍、荊州牧，與王導分掌軍政。後以司馬氏抑制王氏勢力。於永昌元年發動王敦之亂，攻入咗建康，謀奪司馬氏嘅東晉政權，後回屯武昌。
王敦之亂係東晉初年發生嘅一場動亂，喺晉元帝永昌元年爆發，結束於晉明帝太寧二年。動亂由出身自琅琊王氏嘅權臣王敦所發動，以誅殺劉隗為名進攻建康，並擊敗咗朝廷軍隊。後自任丞相，誅殺周顗等人，並喺武昌遙控朝廷。
晉元帝死後，晉明帝承繼東晉大統，王敦想趁著新帝啱啱繼位，喺佢地位未穩固之時意圖奪位，但晉明帝已做好咗萬全準備去對付王敦。當時王敦亦都患病在身，面對晉明帝嘅大軍所討，更係心有力而力不足，其無法應親自領兵面對，只得由佢兄長王含同佢部下將領錢鳳等領軍同朝廷軍隊作戰，但最終失敗。
佢早年曾經做過地方官，後來上書中央力求變革，獲得宋朝皇帝宋神宗賞識封做丞相。王安石做丞相期間推行出名嘅「王安石變法」，大力整頓國家嘅財政系統，希望能夠收集到足夠嘅資源去打仗，應付同遼國同埋西夏嘅威脅。
2011年，王鳳瑤參與香港聲援佔領華爾街嘅行動，又出席六四晚會同埋七一遊行。2012年，參與反國教運動，更嚮政府總部外靜坐數日，她認為教育很重要，唔想讓政府領導學校、管制學生，希望畀新一代仍有獨立思考能力，呢次運動亦重新令王覺得香港仲有希望。
在雨傘革命後，儘管王鳳瑤患上的乳癌仍未痊癒，膝蓋也不太好，佢仍然堅持每個星期幾日由深圳通關到公民廣場，亦有參與大大小小嘅社運，在「王婆婆示威區」表達訴求，貼上抗爭口號嘅貼紙。又畀過建制派組織試吓攻擊，但仍無阻佢爭取真普選既決心。
2019年6月，反對逃犯條例修訂草案運動全面爆發。喺6月9日嘅「守護香港反送中」大遊行、6月11日晚至12日嘅佔領行動、6月16日嘅「譴責鎮壓，撤回惡法」大遊行 等活動裏面，王鳳瑤舉起英國國旗，因而吸引到市民嘅注目。
2019年11月24日，適逢係區議會選舉嘅日子，《立場新聞》收到王鳳瑤天電郵，透露自己喺深圳取保候審，指自己的選票已化為廢紙。 其後亦多次以電郵同《立場新聞》溝通。在2020年1月9日，她透露自己喺2019年8月14日以「尋釁滋事罪」被捕，嚮福田拘留所坐緊監。
8月30日，她被轉到深圳市第三看守所，她形容看守所為「地獄」。9月29日，佢離開看守所後在9月29日至10月3日被要求接受「愛國教育」。 又指自己被禁止離開深圳市。2020年5月20日，佢再次經電郵向《立場新聞》透露，自己嘅健康狀況欠佳，指自己被禁離開深圳已超過九個月，十分想念香港。
繼新疆烏魯木齊事件之後，2022年十一月末中國大陸發起全國範圍裏面嘅行示威，爭取自由，反對動態清零政策。王婆婆喺香港中環悼念現場出現，仍然携帶著當年象徵雨傘革命嘅黃色小傘，大聲高呼“不要威權，要人權！
皇貞季，本名王禎，中國配音員、配音導演，北斗企鵝工作室創始人之一。主要為動畫與及遊戲作品配音，如動畫《十萬個冷笑話》嘅葫蘆娃、匹諾曹、王二，《博人傳》嘅宇智波佐助，遊戲《古劍奇譚二》嘅阿豪，《軒轅劍外傳穹之扉》嘅司空宇等。
後來，朝廷赦免咗李氏父子嘅罪，要李克用帶沙陀軍南下助戰，鎮壓自稱大齊皇帝嘅黃巢。中和三年，屢敗齊軍，黃巢退出長安，李克用被命為河東節度使，河東都做咗佢後來嘅根據地。中和四年，李克用再南下大敗齊軍，最後逼到黃巢喺狼虎谷自殺。
天祐四年，朱溫篡唐稱帝，建立後梁，改元開平。李克用重用返大唐嘅「天祐」年號，以復興唐朝為名，同後梁展開爭鬥。第二年，李克用死，仔李存勗繼位。後來，李存勗滅後梁、建後唐，李克用被追諡為武皇帝，廟號太祖。
李福林後生嗰陣，讀過幾年私塾，入過水師學堂，做過號兵。因為劫走衙門八萬兩銀元，俾衙門用一萬兩通緝，於是落草為寇，出入綠林。後來入咗同盟會，應孫中山之請去河內，參加過鎮南關起義。辛亥革命之後，佢喺廣州附近聚眾數千，稱為「福軍」。
一九二六年，廣州政變，李福林係廣東內留省國民政府委員之一，但向來唔開會。北伐嗰陣，第五軍主力留守廣州。一九二七年，李氏聯合張發奎，喺廣州反蔣介石，同年十二月，中國共產黨搞廣州暴動，李氏加以鎮壓。事後李福林解職回鄉，之後退隱以務農渡日。
一九三八年，日軍進攻廣東，試過用李福林收買廣東將領，意圖喺虎門登陸，進攻廣州。李話畀陳策知，將事轉告余漢謀，二人合演反間計，趁日軍登陸，擊斃數百。日軍攻佔香港後，李福林離港到重慶。及後返港，一九五二年病逝香港。
1913年至1917年，佢喺日本嘅早稻田大學讀書，1918年就喺北京大學圖書舘做主任，同時做埋經濟、歷史等系嘅教授，培養學生獨立自主、開放進步嘅思想精神，呢種思維同精神成為咗五四運動嘅重要力量。1921年6月3號喺新華門總統府請願嗰陣，俾人刺刀拮傷個頭。
同年7月23號到7月30號，同埋8月2號，佢有事所以冇參加到响上海同嘉興舉行嘅中國共產黨第一次全國代表大會。1923年6月12號到6月20號，佢出席咗喺廣州開嘅中國共產黨第三次全國代表大會。1924年1月20號到1月30號，佢又出席咗喺廣州召開嘅中國國民黨第一次全國代表大會。
喺崇基學院禮拜堂嘅聖壇兩旁，懸掛咗原大中華嘅十三間基督教大學嘅校徽木刻。呢「十三校徽」代表咗崇基學院嘅創立，係去繼承大中華十三間基督教大學嘅辦學使命。另外喺崇基行政樓側小廣場前，亦種植咗紫薇十三株做象徵。
喺1950年，中國大陸所有嘅基督教大學都先後畀中共當局接管咗，香港各基督教教會代表，認為需要喺香港創辦一間以中文為主嘅基督教高等學府，於是乎喺1951年10月創立咗崇基學院，以繼承返中國大陸既往嘅基督教大學悠久優良傳統嘅使命，並喺1955年依照返香港政府法例註冊成立。
學院校訓係「止於至善」，勉勵每一位同學，世事同人生皆難達至完美境界，必須不斷努力，以「圓滿」做永恆目標。同其他幾家書院唔同嘅，除咗學院本身嘅基督教背景，就係學院範圍內嘅禮拜堂同設有神學院。崇基禮拜堂更係喺香港大專界中獨有嘅座地式教堂。
李汝大，MH係斐濟駐香港名譽領事，香港自由黨成員，亦擔任香港中山學會副主席、香港孫文大成學會秘書長、中華民國華僑救國聯合總會理事等香港親台團體要職，喺老牌政團香港公民協會做社區關係及發展委員會主席，做過香港立法局議員同東區區議會議員。
李汝大1962年喺九龍華仁書院畢業，得當年香港中學會考第一名，同年入香港中文大學聯合書院歷史系，1966年畢業後入研究院深造，1968年攞到文學碩士學位。佢又有香港大學管理學文憑，膺選英國皇家文藝學院院士、美國加州南太平洋大學同華盛頓州西雅圖國際大學名譽博士。
李汝大畢業後喺香港嶺南學院教授翻譯同中外歷史3年。1970年任職浸會學院史地系，1971年喺香港中文大學校務處人事組做行政助理。1973年轉去理工學院教務處，1979年做該院課程部主任，兼任講師，後來做高級助理教務長。
李汝大一直積極參與成人教育工作，喺政府夜中學兼教4年，1975年創辦香港成人教育協會，出任會長，後來做榮譽會長。1985年至1988年做立法局民選議員。1986年建議香港實施夫婦分開評稅，係香港頭一位議員提出呢項建議。
李汝大喺1980年代爭取八八直選，並喺2000年香港立法會香港島地方選區補選時幫余若薇助選。後來慢慢脫離泛民主派，親近建制派陣營。李汝大先提名民建聯葉國謙參選立法會區議會功能界別，2011年又借出街板位置畀民建聯鍾樹根做宣傳，最後喺2014年加入自由黨，正式成為建制派一員。
《點五步》，係2016年香港電影，由陳志發執導，陳慶嘉、柯星沛監製，廖啟智、林耀聲、胡子彤、談善言、李悅瀚領銜主演。故仔改編自香港1980年代頭嘅第一支唐人少年棒球隊「沙燕隊」嘅成立，同埋第二年打贏日本隊嘅事跡。
李嘉係前香港無綫電視男藝員，1999年入行，之後拍過好多電視劇，比較有名嘅角色有2010年《巾幗梟雄之義海豪情》嘅黑木隆盛、2012年《護花危情》嘅熊勇同埋2016年喺電視劇《城寨英雄》嘅馮夏滿。佢亦曾經轉投過香港電視網絡拍劇。
李文靜籍貫內蒙古自治區集寧市，山西大同市出世，早年喺太原生活。山西大學畢業。1995年進入山西電視台擔任主持。2000年，李文靜通過考試進入中國中央電視台《新聞調查》節目組，做主持人。之後又主持過《軍情連連看》、《朝聞天下》、《媒體廣場》。
張震，原名張見生，係中國共產黨一位黨員兼共產主義戰士、無產階級革命家同軍事家，中國人民解放軍領導人，湖南岳陽平江人。1930年5月加入共青團，同年10月轉成中國共產黨員。1938年同新四軍一齊參加抗日戰爭，1953年參加抗美援朝。
2016年香港選舉委員會界別分組一般選舉喺2016年12月11號朝早七點半到夜晚上十點半舉行，目的係為咗選出1,034個人入選舉委員會，用嚟喺2017年香港特別行政區行政長官選舉選出第五屆行政長官。有466個委員透過自動當選或者當然委員身份入選舉委員會，唔使經過選舉產生。
上屆嘅選委會雖然由唐營人馬贏出居多，但係後嚟梁振英喺傳統親中陣營保送之下成功入閘，唐英年嘅大屋僭建醜聞更加令形勢逆轉，但係梁振英喺臨選舉之前又爆出同鄉事派、江湖人士食飯嘅「小桃園飯局」，不過仍然阻唔到梁振英當選。
梁振英喺執政5年期間，喺香港推行鷹派作風，激起民望反彈。而且，香港發生咗九二八傘運同魚蛋革命等等由泛民、本土派發起嘅民間反抗運動，又催生出香港本土派，提倡港中分隔，甚至香港獨立，梁振英被人笑係「港獨之父」。
後來政府又推動「DQ」議員嘅行為。由於佢行事作風強硬，搞到香港社會撕裂，唔止泛民主派有啲頂唔順佢，連帶有啲建制派都頂佢唔順，佢哋喺選委會選舉提出「ABC」口號，喺上屆提名過佢嘅選委人人自危，今屆都唔敢講支持邊個。
泛民主派推出「民主300+」，佢哋打住「ABC」嘅旗號，橫掃好多個界別嘅席位，成功達到超過300席嘅目標。另外唔少人都打住「ABC」嘅旗號攞到席位，但係表明係「ABC」嘅人始終佔少數，皆因好多個位都係界別入面「圍威喂」，自動當選。
劉備喺東漢桓帝延熹三年出世，嗰時政局動盪，州官割據，羣雄並起。劉備係漢景帝劉啟嘅玄孫、中山靖王劉勝嘅後人，算得上係漢室皇族嘅後裔，佢阿爺叫做劉雄，阿爸叫做劉弘，都做過官，不過兩個都早死。劉備自細就過著窮生活，同佢阿媽雙依爲命，靠賣草履織蓆為生。
黃巾之亂之後，劉備先後以客軍身份投靠過公孫瓚、陶謙、曹操、袁紹同埋劉表。207年三次去南陽臥龍崗請諸葛亮出山幫佢，史稱三顧草廬。208年劉表嘅二仔劉琮向曹操投降，駐守喺樊城嘅劉備帶同二千幾個步兵同十幾萬平民撤退到江陵，曹操於是派曹純帶五千精騎突襲江陵，劉備唯有轉守江夏。
後來佢同孫權結成聯盟，喺赤壁之戰大敗曹操。其後佢佔領咗荊州、益州，更親自統軍發起漢中之戰，打敗曹操，自封做漢中王。220年曹操二仔曹丕廢咗漢獻帝自立，漢朝滅亡，劉備亦喺下年喺成都稱帝，史稱蜀漢。同年佢為咗由東吳手上攞返荊州同埋為關羽報仇，出兵攻打東吳，結果大敗而歸，史稱彝陵之戰。
佢響唐朝乾寧二年二月四日出世，做過後唐明宗李嗣源同後晉高祖石敬瑭嘅部下。晉出帝升劉知遠做中書令，封佢做太原王，又封佢做北平王。947年，劉知遠喺契丹滅後晉之後響太原稱帝，國號漢，用番後晉天福年號，叫嗰年做天福十二年。
劉康係香港學生，效益主義者，民主港獨派政治人物、社運人士、作家、時事評論員，同時係香港效益主義黨主席、「劉康出版社」創辦者同埋前《明報》校園記者。因為個樣同余澎杉相似，而且都係持不同政見者，所以有「香港余澎杉」之稱。
劉康有時會就時事發表意見，佢嘅文章有刊登喺香港獨立媒體、立場新聞、本土新聞、眾新聞同埋其他媒體。劉康喺2017年同行政長官林鄭月娥合照嗰陣，展示「香港獨立」標語，抗議香港政府不斷打壓獨立運動同言論自由。
2001年10月10號，劉康喺香港西營盤贊育醫院出世。佢中學讀葵涌循道中學，而家係香港公開大學學生。劉康偨香港獨立支持者。2014年雨傘革命，令劉康開始關心公共事務，同埋支持喺香港實行民主制。2017年11月16號，劉康同行政長官林鄭月娥合照嗰陣，高舉「香港獨立」標語，抗議香港政府不斷打壓獨立運動同言論自由。
事後，葵涌循道中學校方警告劉康，同要求見家長，又表明，如果再喺林鄭月娥後面，舉「香港獨立」標語，就會記過。劉康覺得，示威係應有嘅表達權利，唔覺得當日抗議政府係有錯，又對校方不滿。劉康話，唔會驚受到打壓而放棄示威權，又計劃喺11月24號喺葵涌循道中學校外，派發宣傳香港獨立嘅單張。
11月24號，香港民族陣綫同學生動源喺葵涌循道中學門口，聲援劉康，同埋批評校方政治打壓，干預言論自由。同時，校方就以所謂安全理由，超過2小時禁止劉康離開學校。劉康批評，校方做法匪夷所思。雖然受到校方阻攔，而劉康喺呢日依然有同一啲人喺學校門口，抗議校方。
2017年12月，親中人士響立法會提出修改議事規則期間，劉康畀人發現響連儂牆有未組裝完成、又都未上匣嘅BB彈槍而畀人拉咗。2018年4月，佢被控告「藏有仿製火器罪」，劉康唔認，但最後法官響四個月之後判佢有罪，9月12號判佢18個月感化令，並且要參加心理輔導。
旁聽嘅青年新政召集人梁頌恆話對判決好失望，話「一個中學生帶BB彈槍都畀人判感化，如果係咁，咁全香港嘅學生咪要坐監」。2019年6月，劉康提出要上訴，同年7月高等法院裁定劉康上訴得直，罪名唔成立。劉康話呢個係啱嘅裁決，批評檢控係政治打壓。
之後律政司曾經要求重審，劉康知道咗就批評律政司死纏爛打，覺得律政司係出於佢嘅政治立場而打壓佢。高等法院響8月拒絕咗律政司，高院覺得BB彈槍只不過係一支可以響普通玩具鋪以幾十蚊就買到嘅野，響公義上講唔通。
2020年6月，因為國安法頒佈之後可能會畀人迫害，所以佢去英國尋求政治庇護。佢話，依家響英國有政府支持，三餐溫飽，唔使驚人身安全冇保障，雖然政治庇護未獲批，但係佢希望獲批之後可以響英國讀書，並且佢唔會放棄政治主張。
劉業強係香港賽馬會會員，早喺香港主權移交之前，已經開始擁有自己嘅名下馬匹，當中包括「強人」、「知己知彼」、「好知己」、「驌龍」、「騂龍」、「翠龍」、「疾風勁草」、「好日子」、「精彩日子」、「精彩小子」、「精彩京城」、「精彩傳奇」、「友好日子」、「超好日子」、「超勁日子」、「勝風」、「東來神駒」、「特駒聯盟」等等。
雖然示威者質疑劉澤基濫用暴力，但係中國大陸就好欣賞佢嘅行為。跟住佢食住個勢開微博，吸引幾十萬個大陸網民追蹤，官方媒體多次訪問佢，而佢更獲官方邀請出席慶祝中華人民共和國成立70周年大會。佢亦多次自稱自己係劉備嘅後裔。
劉澤基曾經喺訪問表示，佢同太太決定將佢哋仔女送去深圳嘅國際學校就學，因為佢覺得香港教育有好大問題，仔女大咗之後會知道自己係中國人，要鍾意自己嘅國家。唔似香港某啲後生仔咁樣，有知識而無正確嘅價值觀，喺佢心目中相當於「廢人」。
」。但後來證實咗，佢只係喺選舉事務處網站攞咗數據放落去Excel，由於當選人嘅票數後面會打「*」號，所以唔會直接加埋。而選舉事務處官方網站會詳細列明各參選人嘅得票，並於當選人嘅所得票數後附加「*」，以資識別。
去到2019年11月27號，親中派議員田北辰喺立法會大會會議不點名指有公務員公開喺微博造謠，指區議會選舉有一半廢票，挑撥中港人民感情，問公務員事務局局長羅智光知唔知，羅智光就只係話，就現時機制，公務員嘅行為同操守要根據《公務員守則》，有違規嘅話有關部門嘅管理層會跟進，佢唔會就個別事件評論。
2016年4月1號晚，即係亞洲電視免費電視牌嘅最後一日，本港台最後一個播嘅節目係羅霖有份出鏡嘅《Miss Asia 25th 葡萄牙瑰麗巡迴》，當佢講到女人喺每個階段「都應該要獨立，特別係經濟獨立」嗰陣，廣播就即刻斷咗，做咗亞視本港台最後一個出鏡嘅人。
劉純燕，主持名金龜子，曾用主持名小角丫，北京人，祖籍四川。1986年喺北京廣播學院播音專業畢業，1991年加入央視做兒童節目主持人而出名，2013年同小鹿姐姐、鞠萍、董浩、月亮姐姐喺春晚唱咗《祝願歌》，2015年試過喺中國中央電視台春節聯歡晚會入面幫「陽陽」角色配過音。
2008年為止，大約有22萬人姓樓，係中國總人口嘅0.018%，所以佢做咗中國第269最常見嘅姓氏。樓氏人口嘅分佈好唔平均，主要喺中國東部沿海嘅浙江省，重有上海市、廣西壯族自治區同埋江西省。喺宋朝嗰陣，有大約7萬人姓樓，而浙江已經有好大嘅樓氏人口。
後生嗰陣勤學，拜譙周為師，當時同輩話佢同李密好似子游同子夏、文立係顏回、羅憲係子貢，之後做蜀漢觀閣令史，佢唔順當時權臣黃皓，周時被朝廷怒同降職，蜀漢滅亡之後入晉，畀羅憲推薦自己，張華睇重自身才華就被佢舉孝廉，任佐著作郎，補陽平令。
同埋蜀漢名臣出身嘅王崇、壽良、李密、李驤同杜烈係親密關係，畀人話係梁、益兩州有代表性嘅俊傑，入晉後各個開始陌生同唔啱，陳壽同壽良、李驤嗌到互相誣衊，都畀杜烈嚴厲批評，得一個王崇溫和嗻，不分彼此，仲同大家保持親密。
但陳壽係《三國志》作者，所以呢講法唔足確切證據。有人信丁儀遺孀嘅著作《寡婦賦》嘅「抱弱子以自慰」一話，認為丁氏兄弟同男性被殺，但係未必牽連男嗣。呢個講法係存疑嘅，因為《寡婦賦》未必係丁儀遺孀所作嘅，講嘅都未必係丁儀遺孀。
陳幼南同老頭陳偉南係香港親中陣營人士，喺香港修例風波期間，佢曾經話，唔理解點解年輕示威者要咁做，又批評好多人對中國唔理解。佢又支持北京未經諮詢或香港人同意而強行訂立，引起泛民主派一致爭議嘅《香港國家安全法》，並率領一啲潮屬社團喺十幾個主要國家登報支持香港政府。
雅居樂係中國大陸嘅上市公司，1985年成立，總部喺廣東廣州天河區珠江新城華夏路39號。間嘢主要做房地產開發同酒店、物業為主。而家喺廣州、中山、佛山、河源、惠州、上海、南京、常州、南通、揚州、無錫、鎮江、杭州、寧波、滁州、成都、西安、重慶、鄭州、海南、雲南、瀋陽同天津、香港等城市、地區都有佢嘅相關業務。
間嘢喺1985年成立，初期喺中山市三鄉鎮搞傢俬業務為主。直到1992年，因為嗰時開始啟動住房制度改革，公司亦轉型兼踏入房地產業務。後嚟發展得好快，唔單止喺中國大陸卌幾個城市有佢嘅房地產業務，重同時喺酒店同物業行搞管理。
陳智燊係香港男藝人，細個響英國住，識講英文、廣東話、國語、法文同拉丁文。佢係無綫電視前經理人合約男藝員，喺明珠台節目《港生活‧港享受》主持，亦都拍過幾套電視劇，當中處境劇《誰家灶頭無煙火》第一次做男主角。
2007年龔如心死後，陳振聰話佢有龔如心2006年立嘅一份遺囑，同華懋慈善基金爭龔如心死後留低嘅幾百億港幣遺產。嚮法庭上面，陳振聰為咗爭家產，自爆曾經同龔如心有愛有親密關係。陳振聰喺高等法院原訟庭、上訴庭都輸官司，2011年10月24號佢向終審法院申請上訴許可亦被駁回。
潘曉穎被殺案，又名陳同佳殺人案，係2018年一單兇殺案，發生喺臺灣臺北，死者潘曉穎係位香港女人，同男朋友到臺灣旅遊嗰陣被殺害同棄屍，疑兇陳同佳之後潛逃到香港。由於香港同臺灣之間無移交逃犯嘅協議，疑兇未能夠引渡返臺灣受審謀殺罪，引起香港社會廣泛關注，政府因為噉而提出修訂《逃犯條例》，但亦引起唔少爭議。
死者係20歲女子潘曉穎，生前讀過香港專業教育學院黃克競分校嘅高級文憑課程，中途退學。2018年2月7號，佢同佢19歲無業男朋友陳同佳到臺灣旅遊慶祝情人節，但最後只得陳一個人喺2月17號晚返香港，女方屋企人發覺個女遲遲未返香港，就喺3月5號同警方報案，警方之後發現陳盜用潘嘅銀行卡撳錢，3月13號拉咗陳去盤問，陳承認喺臺灣殺死咗潘後棄屍，供出棄屍地點。
據臺北警方調查，潘曉穎同陳同佳喺2月17號凌晨入住臺北大同區紫園飯店，兩人喺酒店房爭執，陳勒死咗潘，陳將潘條屍放入行李篋，朝早帶住個篋搭臺北捷運去到竹圍站，將個篋棄置喺車站外面嘅草地。根據驗屍報告，證實潘係畀人從後用手臂圈繞頸部勒死，又發現佢肚入面有咗超過3個月嘅胎，即係一屍兩命。
由於香港警方控告唔到陳同佳謀殺，只係可以控告佢四項洗黑錢罪，喺2019年4月12號由香港高等法院審理。控方披露被告喺警誡下承認嘅案情。案情話陳同佳同潘曉穎喺2017年7月喺同一間公司返兼職而結識，一個月後拍拖，同年12月兩人計劃去臺灣玩，同時陳知道潘發現有5個禮拜身紀。
佢哋喺2018年2月起程去臺灣玩。根據陳嘅口供，佢哋2月17號凌晨返到酒店，兩人性交後發生爭執，期間潘突然同陳講肚入面嗰個胎係前男友嘅，又播咗段佢同另一個男人性交嘅影片，陳就將潘嘅頭撼埋牆，再勒佢條頸約莫10分鐘直到潘斷氣。
陳之後將潘條屍放入篋，就上床睏覺，第二朝起身佢掉咗潘嘅一啲個人物品，再搭捷運到竹圍站，用咗2個鐘搵地方棄屍。陳承認潘死後用潘張提款卡提款2萬蚊新臺幣，返香港後又分三次總共提款1.92萬蚊港紙，而潘嘅數碼相機同iPhone 6手機都畀陳攞咗。
皆因香港同臺灣之間無移交逃犯嘅協議，無辦法控告陳同佳謀殺罪，香港政府嘅保安局喺2019年2月12號向立法會提出建議，將《刑事事宜相互法律協助條例》同《逃犯條例》訂明唔適用喺「香港與中國其他部份」嘅條文刪走，亦建議容許以「一次性個案」方式適用喺香港同任何未同佢訂有長期安排嘅地方，畀行政長官權力發證明書啟動處理臨時拘捕同移交嘅請求，喺2月13號到3月4號期間搞公眾諮詢。
另一個肇事司機系貨物車拖頭司機李秋榮，53歲，於2002年到事發期間呢，先後有三次涉及違反交通條例嘅案底，事發踏正駕駛櫃車喺中線行駛，聲稱當時尾隨一部客貨車突切出中線，要閃避而撞向事發巴士。系次撞車後至第一審期間呢，要貨物車拖頭司機重有兩次涉及違反交通條例嘅案底。
事關撞車死傷者涉及多名天水圍中小學老師，香港教育專業人員協會於撞車翌日發動「屯門公路撞車全學校教職員募捐大行動」，做嘢於同年9月30號打完，籌得捐款超過110萬。事發後九龍巴士發放咗港紙30000蚊嘅慰問金於死者家屬同傷者，並於同年7月16號喺西方寺舉行一場法事超度緊亡魂。
陳浩明喺12歲嗰陣確診阿氏保加症，曾喺影樓打工。佢於2014年一月入職九巴，隸屬沙田車場那度，行，原為全職車長，2017年9月轉為兼職車長。佢平日任職貿易公司，節慶先喺九巴兼職，並無固定駕駛路線，但多數會揸49X線。
陳浩明喺加九巴後首年已經涉及一宗交通意外。2014年8月2號半夜，肇事車長駕駛一部丹尼士三叉戟12米雙層空調巴士行走46X線向顯徑方向嘅落尾班車，駛至葵芳站公共運輸交匯處時，因轉彎車速太快而導致車失控，撞毀路邊鐵欄同一條石砫，造成一名途人同一個乘客受傷，涉事巴士左邊車頭瘀。
有目擊者聲稱陳浩明因唔順乘客斥責而專登高速駕駛，其心理質素吖遂成同事熱議嘅話題。沙田車場那度，行資深車長稱陳浩明喺要場那度，行工近一年後，仍唔與其他同事熟絡。另有車長形容肇事車長系一個情緒化嘅人士。，連候車啊乘客未有揚手示意同落車唔記得按漏車自等濕碎嘢都會致電同事傾訴，且每隔兩至三個月就同佢傾所涉及嘅輕微交通意外。
陳浩明事後被告十九項誤殺罪同十九項危險駕駛引致佢人身體受嚴重傷害，到2020年7月7日，法官李素蘭喺聽取求情後，判被告，陳浩明坐監14年，終身停牌〈大埔19死九巴車禍　車長認誤殺等38罪囚14年〉. on.
陳肇始中學時就讀聖保祿中學。早年先後喺香港同倫敦接受普通科同兒科護理培訓，並從事呢方面嘅臨床工作。佢曾經分別喺曼徹斯特大學同哈佛大學公共衞生學院攻讀教育碩士同公共衞生碩士學位，並喺香港大學完成博士學位。
陳肇始嘅研究領域係公共衞生、煙草成癮治療同保護兒童免受二手煙影響，佢帶領嘅研究團隊獲得香港同海外科研究基金資助，亦喺國際期刊上發表唔少關於護理、控煙同公共衞生嘅論文。佢多次代表大學同食物及衞生局出席國際會議同簽署協議，亦同國內外人士廣泛交流意見，並曾經獲得世界衞生組織邀請，為控煙課題提供指導並統領有關工作。
2020年1月7號，佢喺法院就禁止蒙面規例作出上訴裁決前出席活動時，淨係呼籲市民洗手，就未有提醒市民戴口罩預防武漢肺炎，被問及會唔會呼籲公眾出席公眾場合時戴口罩保護自己，佢就拒絕回答，淨係重申蒙面法同任何公共衞生措施冇牴觸，又話如果病人有需要戴口罩時並無牴觸，醫護人員如果因為工作需要戴口罩，亦都冇牴觸。
禁蒙面法講明「因先前已存在嘅醫學或健康理由」而在集結或遊行中使用蒙面物仍屬免責辯護範圍入面。但就惹嚟泛民主派嘅批評，律師黃國桐認為，就算蒙面法生效，响目前衞生情況同埋健康風險下，响公眾場合有預防疾病需要，警方亦唔可以用呢條法例拘捕蒙面示威者。
武漢肺炎疫情期間，香港政府將呢種病毒稱呼做「新冠病毒」，避開武漢呢個字，但有部份媒體並無跟從。有傳林鄭月娥要求政府新聞主任唔畀記者以「武漢肺炎」字眼提問，要用返官方字眼，政府聲稱咁做係避免污名化。喺2020年12月，英國發現新嘅病毒變種，當地公共衞生部門命名佢做VUI – 202012/01，但喺陳肇始就喺一場記者會入面，不停咁用『英國病毒』呢個字眼嚟形容呢隻變種。
喺香港逃犯條例爭議期間，佢曾經喺2019年9月開Facebook編撰文章，話一個83歲老太婆因為支持警察，同三個仔反面，文章得到民建聯立法會議員葛珮帆等親中派人士轉發，但後來被求驗傳媒揭發佢所用嘅老太婆配圖係盜圖，陳一度辯稱話照片無版權問題，但老太婆圖片嘅攝影師Anja Disseldorp就留言反駁陳凱港，話佢無獲授權使用圖片，唔尊重版權。
喺武漢肺炎期間，佢以「香港警察」名義向武漢市第一人民醫院，捐咗520個口罩，仲為裝口罩嘅紙箱影相放上網，而紙箱外更特別標明「520我愛你」嘅字句。有網民質疑喺香港前線醫護口罩供應亦將近「乾塘」之際，有無政府內部物資被捐贈到內地，之後警方發言人回應話已經訓示有關人員，喺未經許可下，唔得以警隊名義作出任何捐贈行為。
1981年喺浙江大學力學系畢業，1984年、1987年分別攞到北京大學碩士同博士學位。做過洛斯阿拉莫斯國家實驗室非線性研究中心副主任，約翰·霍普金斯大學機械工程系主任，北京大學副校長，北大工學院重建創院院長、北大研究生院院長、深圳研究生院院長。
陳葦璇，原名陳嘉茵，係香港女歌手，2015年開始係女子歌唱組合As One成員，2017年As One解散後，佢開始以跳唱歌手嘅身分活動，以告白氣球嘅編舞廣為人知，佢精通多種舞蹈，亦參加超過40個唱歌比賽。
陳嘉茵喺賽馬會體藝中學、香港浸會大學國際學院畢業，自細對音樂同舞蹈有濃厚興趣，攞過多個歌唱比賽同舞蹈比賽獎項。2015年佢透過參加由前公司舉辦嘅女團員招募 As One Plus One，被順利選出，喺同一年出道。
2017年2月10號，陳嘉茵喺youtube上載咗同歐鎮源Tyrese嘅告白氣球編舞片段，引起關注。同年10月28號，佢被邀請以踢館者身分參加臺灣綜藝節目《希望之星》，並喺頭三集蟬聯冠軍，最終獲得總亞軍。
「As One」重曾經代表住四位初始成員嘅名，除咗字母「A」之外，其他分別代表住「S」=Shin、「O」=Oli、「N」=Nata及「E」=Elfa四位嘅初始成員，意味住四人能夠團結一致，就好似團名一樣，做到「As One」。
據《三國演義》嘅講法，楊修因為太過聰明，令曹操產生妒忌，想考佢嘅事件，一次又一次噉俾楊修解開，搞到曹操好嬲，早就有殺咗佢嘅諗頭。響漢中之戰入面，楊修跟隨出征，由暗號「雞肋」入面估到曹操有意退兵，於是就叫隨行軍士收拾行裝，準備歸程。
雖然《三國演義》嘅講法最廣為人知，但由於《三國演義》始終係小說，加上唔少內容亦畀人證實過係同史實不符，所以「楊修死於雞助一事」真實性存疑，《三國志》嘅版本更加接近楊修死嘅真正原因。不過可以確定嘅係，楊修雖然好叻仔、但高調嘅作風早就得罪曹操，最終響219年畀曹操殺咗，終年45歲。
楊偉雄1977年喺美國加州理工學院畢業，獲得電機工程及應用數學學士學位。佢分別喺1978年同1982年獲得美國史丹福大學頒授電機工程碩士學位同工商管理碩士學位。佢喺1978年加入英特爾公司任職高級設計工程師，之後喺Bain & Company任職策略管理顧問。
1983年返到香港，至1999年8月期間喺蜆殼電器工業有限公司任職執行董事同集團副董事總經理。1999年至2003年期間曾經任職多間科技公司同創業投資公司同私募基金投資公司。2003年10月至2010年2月出任香港數碼港管理有限公司行政總裁，2010年3月至2015年2月擔任香港理工大學行政副校長。
黃巢係齊國開國君主，即係大齊皇帝。佢響大唐末期反抗大唐，攻入大唐京城長安，自立為帝。但係佢在位時間好短，無耐畀唐軍反擊，畀部下殺死。黃巢帶軍四處流徒，軍人所到之處姦淫擄掠濫殺乜都齊，長江，黃河流域因戰亂而大受破壞，令原本千瘡百孔嘅大唐更加垂危，史稱「黃巢之亂」。
879年九月，黃巢軍攻陷廣州。黃巢喺嶺南嗰陣，軍中有成三四成人病死咗，於是佢就聽佢部下提議，離開嶺南北上。黃巢軍一直打到去湖北，但係喺879年十一月響荊門畀唐軍大敗，黃巢軍損失過半，但係唐軍指揮官劉巨容覺得如果喺依個時候消滅黃巢，朝廷就會過橋抽板，不如放過黃巢，對自己仲有利。
883年四月，李克用等唐軍收復長安。黃巢軍退出關中之後，進攻蔡州，打到守蔡州嘅節度使秦宗權投降。之後黃巢軍進攻陳州，一直打到中和四年四月，陳州先至解圍。五月，李克用同其他唐軍喺王滿渡大破黃巢軍，黃巢好多部下都向唐軍投降。
康泰旅行社由黃明銓喺1966年成立。主要業務係代訂機票、船票同營辦入境遊。到咗1968年，黃明銓個仔黃士心接手康泰，當時公司只有12名員工。1977年，因為香港立例規定七日有薪勞工假期，所以康泰推出各款東南亞旅行團，以「早機去，晚機返，玩足七天」作為宣傳。
2002年2月，由康泰旅行社黃士心或有關人士以大約9,109萬元購入香港金鐘統一中心5樓全層，作為新總部。新總部喺同年12月10號開幕，面積達31,410方呎，總部內更有用咗30萬元裝修嘅豪華桑拿浴廁。
2003年，「沙士」肆虐，香港旅遊業面對前所未有嘅衝擊。康泰嘗試推出停辦咗7年嘅本地遊，結果廣受市民歡迎。同年7月，內地放寬個人遊政策，康泰舉辦「香港非常遊」同埋贊助TVB拍攝13集「香港非常遊」電視特輯。
黃心美喺加拿大卑詩大學畢業，讀書時已經喺溫哥華做過電視台節目主持同參加歌唱比賽。2006年佢回流返香港，簽約東亞唱片做歌手，但無出過碟，重被安排去無綫電視做娛樂主播。2009年，佢過檔now TV，做過好多節目主持，2016年過渡做ViuTV合約藝人，2018年離開。
黃長興參加香港先生選舉之前係一名零售同營業主任。喺2005年7月嘅香港先生選舉入面嘅「健力組」畀鄭健樂擊敗，之後簽約無綫電視成為旗下藝人，因為佢嘅「半唐番」外型，一出道就得到唔少戲劇演出機會，重多過同屆香港先生冠軍高鈞賢。
2021年立法會選舉，由於民選議席比例進一步減少再加埋國安審查，泛民主派對選舉反應冷淡，而黃成智就出戰新界東北選區。佢尋求大埔區同埋沙田區泛民主派區議員支持，不過大埔區嗰6名議員都請佢食檸檬，其中區鎮濠批評佢離開民主黨後成日轉立場，同自己理念唔同。
建安十三年，劉備喺荊州俾曹操出兵追殺，於是向江陵逃走，但係劉備唔想放棄自願跟住佢嘅人民，結果喺當陽長阪俾曹軍追上。嗰陣趙雲負責保護劉備一家大細，因為戰亂而搞到失散，於是進入曹軍嘅陣營。後來抱住劉備嘅仔劉禪，同埋保護住老婆甘夫人平安返到劉備嗰邊。
周梓盈香港出世，祖籍係廣東寶安，中學讀深培中學。佢本嚟係𡃁模組合DONUT成員，2011年到2012年拍過香港有線電視嘅《怪談靈搜奇系列》，之後參加第26期無綫電視藝員訓練班，主力拍電視劇，憑處境劇《開心速遞》飾演譚可清嘅角色而出名。
香港專上學生聯會係香港學生組織，由五間大專院校嘅學生會組成，成立目的係為咗推動學生運動同增加學生對社會嘅投入，路向係「放眼世界，關心社會，建設民主中國，爭取同學權益」。學聯亦係香港市民支援愛國民主運動聯合會創會會員，亦被睇成泛民主派一份子。
周汶錡喺香港出世，喺中華基督教會基智中學讀書，1990年代開始做模特兒，憑甜美面孔同高挑身型，一直係香港當紅模特兒。2004年做過亞洲電視做旅遊資訊節目主持，2005年起做無綫電視節目主持。周汶錡同杜德偉拍過拖。
2020年5月尾，吳思遠曾經參與一份聯署，支持北京未經諮詢或香港人同意而強行訂立，同時引起泛民主派一致爭議嘅《香港國家安全法》，但有關聯署之後被踢爆做假，其中名單上嘅張寶華、徐熙媛、李巧靈同蔣志光之後矢口否認有份參與，而陳汝騫就响2019年去世。
吳啟洋中學讀青年會書院，大學讀香港理工大學土木工程系。佢2014年參加第五屆「FACE UStar大專學界校花校草選舉」攞到冠軍，2018年參加「微博 X YES！大專學界校花校草選舉」入圍決賽十強同攞到「微博校園人氣王」獎。
威式拼音曾經喺英文世界廣泛應用，1979年之前英文標準參考資料同所有涉及中國嘅書大多用威式拼音。威式拼音喺19世紀末取代咗曾經通用嘅南京話拼音。香港都有小部分中國背景嘅人名街名喺用威式拼音，而臺灣好多人名、地名到今日都仲係用緊威式拼音。
洛陽，簡稱洛，響中國河南西部，家下係地級市，叫洛陽市。別名洛城、東都、神都、京洛、洛中。洛陽因為近洛水，古時叫洛邑，又寫雒邑。佢係東周、東漢、六朝時代嘅中國舊首都。通常佢同關中嘅長安並列，係中國王朝嘅東西兩大首都。
由於喺中國，西長安同東洛陽並立爲兩都制，受中國好強影響嘅日本將平安京嘅西半部叫做長安城，而東半部雅稱做洛陽城，後來右京荒廢，左京繁榮，隨之洛陽成爲成個平安京嘅別名，用一字「洛」來表示京都，亦有京洛、洛中、洛外、上洛呢啲稱呼。
洛陽嘅南面流住洛水，呢個就係地名嘅由來。「陽」係「日頭光猛嘅地方」嘅意思，河谷北側斜面呢啲地方可以曬正太陽，指嘅係呢種向陽嘅土地。換句講，山嶽、丘陵嘅斜面稱之爲「陽」嘅地方同河谷相反，係佢嘅南側斜面。
另外，洛陽北面有北邙山，王朝時代嘅王侯、貴族、公卿幾乎都埋葬喺呢度。北邙山本來嘅名就叫邙山。因爲邙山喺洛陽北面嘅位置，所以稱呼做北邙山。北邙山本來就係以景色靚而著稱嘅名山。於是，呢個秀麗嘅景色就吸引啲高官大爵一一二二將北邙山當墳場，北邙山就變咗做公共墓地。
周朝時節，佢臨近洛水，雒陽、洛陽嘅寫法共存，秦朝標榜自己係水德，所以正式名定做洛陽。漢朝崇尚火德，踢走洛字嘅三點水，使用雒陽個名，魏朝爲咗表示佢係土德，再次回歸返洛陽嘅名。另外，女帝武則天一時篡奪唐朝，武周朝廷改佢名做神都，並且立佢爲都。
洛陽嘅位置喺黃河支流嘅洛水流域，亦喺黃河流出黃土高原、出到華北平原嘅位置。即係佢位置喺黃土高原到華北平原嘅出口，而黃土高原有啲黃河支流嘅流域養住啲重要勢力，如渭水、汾水，另外由於有邙山，佢遮住咗黃河幹流嘅氾濫。
到周成王時代，滅商之後，作爲周朝東方經營嘅據點，設爲下都，建築起洛邑都城，稱呼做王城、成周、東都，呢個就係洛陽歷史嘅開始，大約係前11世紀，召康公據周公嘅令去建造。周平王時代，渭水流域嘅宗周鎬京城由於戰亂而荒廢，於是遷都來呢度，變成東周嘅京都。
由於噉嘅背景，中國古代王朝都將首都機能擔當畀長安同洛陽，因爲長安結合咗渭水流域嘅軍事力量，而洛陽有華北平原嘅經濟力量，於是佢哋構成東西兩都嘅形態，東漢、曹魏、西晉、北魏、隋朝、唐朝、後梁、後唐、後晉都建都喺呢度。
到咗漢高祖劉邦開創嘅漢朝時期，洛陽發展成大都市，通過黃河好多物資入咗來，就噉變成經濟發達嘅都市。之後，漢世祖劉秀打敗外戚王莽，定洛陽做首都，個都市更加發展。自25年到190年，從漢光武帝到漢獻帝在位初頭，都係東漢嘅京都，結果洛陽成爲經濟同政治兩面都有相當發展嘅都市。
190年，東漢末年歷經十常侍之亂，最後畀董卓揸得政權，因爲佢專橫，結果惹來咗反董卓聯合軍。相國董卓爲咗避開佢，遷都去長安，落令屠戮搶劫洛陽，放火燒呢座城市，令佢變成廢墟，百年來嘅繁華毀於一旦，啲建築文物夷平曬。
魏國建立，曹操嘅仔文帝曹丕再次整備洛陽，起咗新皇宮，好多居民移徙入來，洛陽又恢復成華麗繁昌嘅都市。自三國嘅魏國到西晉嘅晉愍帝，首都都定喺洛陽。咁多個世紀以來，洛陽都係中華古代嘅經濟、社會中心。但洛陽嘅華麗繁榮喺中途打斷，4世紀時北方遊牧民族開始侵入華北。
439年北魏統一咗北中國，493年，北魏皇帝魏孝文帝從山西大同搬首都去洛陽，開始建築龍門石窟呢座石窟寺院，個位置就喺洛陽市郊外。到中唐爲止，石窟中作咗三萬件佛像。2000年登錄爲UNESCO世界遺產。
北魏喺534年分裂，589年隋朝統一中國。隋煬帝楊廣唔聽百姓意見，做咗好多無理舉動，佢老豆隋文帝楊堅將首都安喺長安，而佢就搬咗去洛陽，呢個係隋朝亡國嘅原因之一。楊廣在皇位時，強制班百姓搞土木工事，喺洛陽起咗大隋宮，又挖咗大運河。
從三國時代嘅吳國到南朝統治下，江南進一步開發，取代咗華北平原，作爲穀倉地帶而地位上升，隋朝南北統一，建設咗大運河，確立咗政權喺華北、生產力喺江南嘅形態，而洛陽係個集積地，連結咗江南嘅物資同長安嘅軍事、政治。
但係隨住唐王朝衰退、滅亡，渭水流域嘅軍事政治地位凋落，一系列戰亂令洛陽開始式微。喺宋朝之前，907年後梁皇帝太祖朱温定洛陽做京都，叫做西都，直到913年後梁末帝初頭都係後梁嘅京都。923年後唐掌權，佢又做咗後唐嘅京都，叫做東都。
之後東方嘅開封取代咗洛陽嘅地位，成爲江南生產力移送去華北嘅新集積地，個經濟格局變咗。因爲噉，經歷過五代十國時代而建國嘅宋朝就定開封爲首都，然後元代以降，政治中心轉移去北京，因爲北京有面臨蒙古高原東部騎馬軍事力嘅背景，而長江邊嘅大都市南京集積住江南嘅財富，呢個南北形態確立咗後，洛陽歷史上嘅首都機能就喪失咗。
洛陽響明清時期為河南府治，民國時期設有專員公署，設置洛陽專區，並一度為民國行都。1948年置洛陽市，但為縣級市，屬洛陽地區管轄，1954年、1964年兩次升為地級市。而今洛陽係個繁榮嘅都市，日頭同其他城市冇咩唔同，而夜晚亦有啲燈光景緻。
總面積1萬5230平方公里，市區面積803平方公里。地形上山地佔45.51%，丘陵佔40.73%，平原佔13.8%。黃河、洛河、伊河、澗河、瀍河流過佢嘅領域內。東面係虎牢關，西面係函谷關，北面係邙山，南面係伏牛山。
洛陽市有各樣民族雜居，呢個數合埋有45個民族。當中漢族有674萬人，佔成個市人口嘅98.8%。其他少數民族近8.1萬人，佔咗市人口嘅1.2%。少數民族以回族為主，近6萬人，佔少數民族人口80%以上。超過千人嘅少數民族有回族、滿洲族、蒙古族。
龍門石窟自2000年11月起列入UNESCO嘅世界遺產名錄。白馬寺喺今日舊城東面21公里處。關林係紀念三國英雄關羽而建造嘅一系列廟宇，離城南嘅石窟幾近。洛陽古墓博物館喺城北，係中國最大嘅陵墓博物館。洛陽博物館位於市中心。
徐玟晴係香港無綫電視基本藝人合約女藝員，讀過第21期藝員訓練班，曾經做過2006年遊戲節目《一擲千金》嘅「千金小姐」，亦都拍過唔少電視劇，代表作包括《醋娘子》嘅婢女荔枝。2020年10月份離開無綫電視。
孫臏細個同龐涓拜鬼谷子做老師，學兵法。後嚟龐涓去咗魏國，做魏惠王嘅將軍，由於佢覺得自己嘅才能唔及孫臏，所以叫佢嚟效力魏國。後來龐涓因為妒忌佢所以捏造罪名將孫臏處以臏刑同黥刑，斬咗佢對腳。由於佢喺嗰時跛咗，所以人人都叫佢做孫臏。
前342年齊威王派田忌、田朌做主將，田嬰做副將，孫臏做軍師，出兵幫韓國。孫臏再次用「圍魏救趙」嘅方法，出兵打魏國首都大梁。龐涓知道後立即率兵返魏國，齊軍就向西進軍。孫臏諗魏軍一向自恃其勇，一定會輕敵，再加上齊軍一向都有無膽鬼嘅名聲，所以打算用誘敵深入嘅戰術，引誘魏軍踩入陷阱再消滅佢。
」之後佢撤走步兵，淨係帶精銳騎兵日夜追殺齊軍。孫臏預算龐涓天黑一定會行到去馬陵，馬陵道路窄，兩邊都峻隘險阻，孫臏於是叫士兵斬走傍邊大樹嘅樹皮，令佢露出白木，並喺樹上面寫「龐涓死於此樹之下」，之後叫一萬名弓手埋伏喺馬陵道兩邊，約定「天黑嗰時係呢度見到有火光就對準龐涓嚟個萬箭齊發」。
1962至1963年，胡耀邦曾經下放到湖南湘潭縣農村。1987年，被指「反資產階級自由化無出盡力」總書記唔再做，但政治局委員就做到1989年。1989年4月8號，佢喺中共中央政治局開緊會期間心臟病發，送院之後雖然過咗危險期病情穩定，但喺4月15號朝早七點三十五分，因為急性心肌梗塞救唔返，年七十三。
朱幼麟老婆何妙馨係恒生銀行其中一位創辦人何添阿女，有過馬匹「豬小姐」。朱幼麟跟過香港保釣人士去釣魚台列島宣示中國對嗰處嘅主權，2003年當選香港特別行政區全國人民代表大會代表，提交過一份有關保衞中國神聖領土釣魚島嘅文件畀全國人民代表大會。
2016年，朱幼麟反對香港特別行政區行政長官梁振英細女梁頌昕涉嫌用特權喺禁區攞返行李嘅處理手法，期間高調參與同出席親泛民主派嘅工會「香港空勤人員總工會」喺機場發起嘅靜坐，以表達對民航處處理梁頌昕行李事件嘅不滿。
朱幼麟表示，懷疑事件涉及濫用特權，認為必須追究到底。朱幼麟指出，參與靜坐係因為佢好討厭濫用特權，破壞人人平等嘅原則。佢又話，據悉當日接聽特首電話嘅前線地勤人員，講電話時「講到流眼淚」，佢相信件事係事實，認為應該追究到底。
朱牧民熱衷參加美國政界相關嘅香港的事務。2019年香港爆發反修例，9月，朱牧民做新成立的組織香港民主委員會嘅組織總監，遊說美國國會議員支持香港抗爭運動，其間朱牧民返過香港出席集會。2019年11月，美國《香港人權與民主法》通過，朱牧民被指係其中一個推手。
郭伯雄，中國陝西省咸陽市醴泉縣人，中國共產黨同中國人民解放軍前高層領導人之一，解放軍上將。1958年參加解放軍，1963年加入中國共產黨，係中共第十五屆至第十七屆中央委員，第十六屆和十七屆中央政治局委員、中央軍事委員會副主席。
郭千瑜香港出世，鄉下係廣東東莞。佢有個家姐同細佬。2012年佢喺第26期無綫電視藝員訓練班畢業後，就開始佢嘅演藝生涯，2014年6月由原名「郭懿皚」改用依家個藝名「郭千瑜」。出道以嚟，佢比較出名嘅角色包括《公公出宮》嘅「牛女」同埋《宮心計2深宮計》嘅「妙蕊」。
向華強演過唔少部嘅電影，包括，《藍江傳之反飛組風雲》裏頭演藍江、《賭神》、《賭俠》、《賭神2》裏頭演龍五……，1996年經營中國星集團有限公司，出品過嘅戲有《黑金》、《龍在江湖》、《暗戰》、《孤男寡女》、《瘦身男女》、《大隻佬》、《神探》等等，1992年嘅《藍江傳》獲提名第十二屆香港電影金像獎最佳男主角。
喺2020年7月，北京繞過香港立法會，強行落實「港版國安法」，事件引起好多香港人不滿同國際社會關注，但包括向華強、成龍在內嘅一批香港演藝文化界人士，就發表聲明支持中共嘅決定，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
2020年12月，向華強向台灣內政部申請依親移民嚟台灣，向氏家族甚至搵埋台灣立委遊說主管機關，但台灣國安單位考慮到佢同共產黨嘅關係，研判佢嘅申請有「中共任務性移民」可能性。向太陳嵐回應事件嘅時候，就話只係老公同個仔方便出入台灣，先申請依親居留簽證。
民進黨立委王定宇亦關注事件，形容要保護台灣安全，一定要否決呢個申請。經濟民主連合智庫召集人賴中強回應事件嘅時候，形容向華強喺香港影視界有高度影響力，如果佢喺台灣演藝圈發展，將中國對藝人政治審查嗰套搬嚟台灣，恐怕會造成台灣藝人全盤變質，令人擔憂。
1991年，何承天由委任議員轉為參加功能組別選舉，以工商專聯嘅牌頭喺建築、測量及都市規劃界功能界別競逐連任。喺四人混戰底下，何承天以過半票數當選，之後何承天更加得港督委任做行政局議員，變身「雙料議員」。
1991年立法局選舉，港同盟大勝，成為立法會第一大黨。選舉結果令到政府同親政府保守派好詫異，認為港同盟勢力太強會威脅政府施政，於是選舉之後，以李鵬飛等人為首嘅保守派議員組成咗「啟聯資源中心」，抗衡民主派，當中何承天亦係創會成員之一。
1992年，對中國態度溫和嘅港督衛奕信畀當時嘅英國首相馬卓安換咗落嚟，改由彭定康接任最後一任港督。彭定康一上任就改變衛奕信對中國容忍嘅態度，實行政治改革。其中之一就係將「行政立法分家」。由於呢個政策，何承天要離開做咗只係接近一年嘅行政局。
何大一喺台中市出世，12歲同屋企人移民美國，1978年攞醫學博士學位，跟住去咗洛杉磯做見習醫生，做緊見習醫生嗰陣接觸到一班愛滋病患者，從始開始咗研究愛滋病嘅生涯。佢研究咗愛滋病好耐，亦都貢獻好大，所以做咗研究愛滋病嘅權威，又做咗1996年《時代》風雲人物。
何炅係中國大陸嘅電視主持人、歌手、演員、配音員、導演同北京外國語大學前阿拉伯話講師，湖南長沙人。何炅喺中國好知名同受歡迎，截至2018年8月，佢喺微博上擁有超過9800萬粉絲。佢已係《快樂大本營》嘅主持人超過廿年。
高順，東漢末年軍閥呂布嘅重要將領，以作戰勇敢無畏而出名，畀人認為係呂布部下入便最有能力嘅將領之一，雖然高順佢忠心，但係呂布唔聽佢建議同唔畀呂布重用，佢人清白有威嚴，唔飲酒，唔受饋禮，佢帶個兵每次都攻克城池，裴松之讚佢個部隊係「陷陣營」。
高順試過駐守喺呂布嘅主城下邳，重打敗過由曹操部將夏侯惇統領嘅軍隊。建安三年九月，曹操親自帶兵打下邳，十二月城破，高順同陳宮畀侯成、宋憲同魏續綁著拉去曹操度，佢同呂布、陳宮一齊畀曹操落令吊死，佢條死屍畀人送咗去許昌埋葬。
天保八年，高長恭以通直散騎侍郎為起家官，天保九年，高長恭被封做樂城縣開國公，有食邑八百戶。天保十年，高長恭被封做儀同三司，同年升為上儀同三司，以本官嚟代理肆州刺史，後來又升做儀同三師。乾明元年，高長恭被封做左右大將軍，增加咗食邑一千戶，同年5月1日封做為蘭陵郡王。
河清三年，北周進攻洛陽，十二月，北齊派遣佢同大將軍斛律光去洛陽幫手，並紮喺邙山下底，因為驚強盛嘅周軍，所以齊軍唔敢進軍。北齊并州刺史、平原王段韶從晉陽前往戰場，去到洛陽，同北齊將軍一齊登上邙阪，觀察周軍嘅形勢。
齊軍喺太和谷同周軍遭遇，齊軍結成戰陣嚴陣，由段韶指揮左軍，由高長恭指揮中軍，由斛律光指揮右軍。佢哋帶領五百騎兵兩次衝入北周嘅軍中，之後抵達金墉城下，當時嘅金墉城被圍困得非常緊急，城上嘅守軍都認唔出高長恭，高長恭除底面具露出真樣，金墉城中於是派出弩兵去幫高長恭，圍困城池嘅周軍最終撤走，從邙山到穀水，三十里中北周嘅軍械物資塞滿嗮山川河流，北齊得到邙山大捷。
2014年9月份，高鈞賢結束同無綫電視9年賓主關係，轉去中國內地發展，參演過《山海經之赤影傳說》、《戰狼.戰狼》、《包青天》等等電視劇。其中憑住喺電視劇《彎彎的大灣》飾演羅嘉良阿仔歐陽小江，攞到《第三屆網影盛典》頒獎禮嘅「年度劇集最佳潛力男藝人」。
林語堂係中國近代文學家，福建漳州龍溪人，上海聖約翰大學英文學士、美國哈佛大學比較文學碩士、德國萊比錫大學語言學博士，做過北京大學英文系教授、廈門大學文學院院長、聯合國教科文組織美術與文學主任等職務，更兩度攞過諾貝爾文學獎嘅提名。
1974、1978、1982年，一連三屆全國大選，當選檳城馬打古晉國會議員，先後做過地方政府部政務次長，新聞部、財政部、教育部副部長。喺1986、1990、1995、1999年，一連四屆全國大選，當選柔佛州拉美士國會議員。
2015年10月27號，時任馬來西亞首相納吉阿都拉薩入禀法庭起訴林良實誹謗。佢喺訴狀度指控林良實喺嗰年10月3號出席拉曼大學學院嘅活動期間，話佢濫用一個馬來西亞發展有限公司資金嘅誹謗言論，重登咗喺新聞網站。
1995年5月29號，美國北卡羅萊納州雲絲頓沙林嘅市長瑪莎烏頒咗個榮譽市民獎畀喺美國度假嘅林良實。佢重喺頒獎典禮度送咗條鎖匙畀林良實，對佢喺教育領域嘅貢獻表達感激，同時向佢祝賀國陣喺1995年大選贏出。
2018年11月3號，林良實出席喺雙溪龍拉曼大學嘅一項活動之後話，時任首相馬哈迪經驗豐富，馬哈迪領導嘅新政府，對人民、國家同政府都會好好。而且馬哈迪係好特別嘅人，而且少有，佢本身唔係呢種人，所以佢嘅任務就係支持馬哈迪。
2003年9月18號，時任首相馬哈迪喺首相官邸特別設宴歡送林良實嘅儀式上致詞時讚揚林良實出任內閣部長27年同埋交通部長時作出嘅貢獻。馬哈迪話，佢深深感激林良實嘅服務，重形容佢係「活躍同成功執行任務嘅部長」。
佢話，林良實最大貢獻係成功提升馬來西亞嘅港口，令馬來西亞港口成為世界超級貨櫃貨輪埋頭地點。馬哈迪亦都表示，以前馬來西亞港口每年淨係處理100萬個單位貨櫃，但係星加坡可以處理高達1200萬個貨櫃，林良實親自到場調查原因，今日，喺佢嘅努力下，馬來西亞港口每年處理嘅貨櫃已經升到1000萬個單位，呢樣係佢交出嘅成績。
1996年至1997年，林熙隆喺商人蘇啟文嘅幫助下以12億令吉收購咗6間上市公司，其中包括蘇啟文名下所擁有嘅多家掛牌公司同陳志遠旗下嘅成功工業，改咗名叫利佳太平洋公司。民主行動黨秘書長林吉祥曾經喺1997年6月13號向馬來西亞反貪污委員會舉報要求調查當中林熙隆係咪涉及不正當利用佢老豆林良實嘅政治同埋部長影響力。
馬來西亞華人公會，簡稱馬華、馬華公會，喺1949年2月27號成立，馬來西亞成立之前叫馬來亞華人公會，係一個代表馬來西亞嘅華人嘅種族政黨。因為呢個黨所有黨員都係馬來西亞華人同華人血統嘅馬拉人組成。截至2012年8月31號，馬華公會喺全國共有111萬5千167名黨員。
由於馬華公會嘅政黨聯盟國民陣線長期畀巫統主導，政策亦都向馬來人傾斜，馬華所代表嘅華人階層漸漸走向反對派陣營，甚至成為反對勢力嘅中流砥柱。同樣以華人做主力嘅民主行動黨逐步取代咗馬華公會代表華人嘅地位，所以馬華公會近十年勢力日薄西山。
林仚係香港親中陣營嘅支持者，曾經有份參與一份聯署，支持北京未經諮詢或香港人同意而強行訂立，惹起泛民主派一致負評嘅《香港國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後死口唔認有份參與，而陳汝騫就一早與世長辭。
鄭泳舜曾經多次被列入民建聯喺九龍西參選嘅名單。佢亦有參加2018年3月立法會補選九龍西選區直選，拉票期間有兩個「海麗之友社」義工呼籲選民投票畀鄭泳舜，之後可以向民建聯攞福袋，引嚟賄選疑雲。不過佢都以兩千幾票之差贏咗泛民主派代表，係主權移交後頭一位喺立法會補選贏到嘅建制派人士。
香港警察喺2019年10月20號廢除惡法獨立調查重組警隊大遊行入面用水炮車向無示威者喺入面嘅九龍清真寺兩度發射藍色催淚水劑。過程中被射中嘅印度協會前主席毛漢向傳媒透露，民建聯立法會議員鄭泳舜曾經警告佢要「小心說話」，毛漢直指呢啲係「風涼說話」。
梁經國嘅先人住喺番禺北亭鄉，到咗明朝洪武初年，佢嘅祖上梁永成遷過嚟鳳浦。老頭梁昭緒係鄉村私塾嘅先生，因為淨教十幾個學生哥，先賺雞碎咁多錢，生活艱難。乾隆三十三年，梁昭緒過身，梁經國亦無錢讀書，日頭就趯去廣州城做小販，晚黑返歸幫老母織布。
乾隆四十三年，入馮氏洋行做伙記，學洋行商務。乾隆四十八年，梁經國娶凌氏。之後，夫人就喺屋企織布，梁經國就響廣州幫馮氏洋行經營生意，開始搵到錢。喺馮氏去外國嗰十幾年，梁經國主管洋行業務。佢做生意講誠信、無私心兼夾醒目，生意越做越大，成日賺咗都重有凸。
梁經國家底豐厚，但遺憾自己無讀到書。受咗老頭做私塾先生嘅影響，梁經國喺馮氏洋行做伙記嗰陣，趁住得閒，就睇下古人格言，有疑必問，連地理、醫學嘅書都睇，又加上佢學洋務商理，佢成咗範範都識嘅商人。除咗自身嘅追求，重有客觀嘅原因。
按照中國傳統，「萬般皆下品，唯有讀書高」，而且按「士、農、工、商」，商人喺社會嘅底層，於是梁經國發達之後，請名師響黃埔村開咗間「左垣家塾」，家塾管教梁氏家族啲仔女讀書。而梁經國呢個家族從佢孻仔梁同新登科入仕開始，梁肇煌、梁慶桂、梁廣照夾埋四代人先後做到大官，實現咗梁經國嘅願望。
公車上書，即喺公車孝廉連署上書，指康有爲喺大清光緒廿一年同埋梁啟超等公車孝廉聯名向北京光緒皇帝上書，反對係甲午戰爭輸畀大日本帝國嘅大清政府簽訂喪權辱國嘅《馬關條約》。咁做被認為係維新派登上歷史舞台嘅標志，亦被認為係中國群眾政治運動嘅開端。
根據好多嘅文獻證據，例如茅海建等唔少學者表示，康有爲所謂嘅組織「公車孝廉連署上書」，實則係一次自吹自擂嘅事件，剩係得80人參加連署，唔係好似康有爲話有成千幾人。康有爲嗰時召集到80個廣東人嘅連署。就喺嗰陣時，廣東舉人陳景華嘅上書都有280人嘅連署，遠勝康有爲。
光緒廿年中日甲午戰爭，大清輸畀日本。光緒廿一年春，參加完乙未科會試嘅各省舉人雲集北京，等待發榜。李鴻章同伊藤博文簽訂《馬關條約》內割讓臺灣同埋遼東，要賠白銀二萬萬兩嘅消息突然傳出嚟，群情激憤。4月22號，康有爲、梁啟超寫成一萬八千字嘅《上今上皇帝書》，內地十八省同奉天三省舉人接連響應，有一千二百幾人連署。
雖然，上書畀大清官方拒絕，但係社會上產生咗巨大影響。康有爲佢哋以「變法圖強」為號召，組織強學會，喺北京、上海等地發行報紙宣傳維新思想。嚴復、譚嗣同亦喺其他地方宣傳維新思想。之後，光緒皇帝起用康有爲、梁啟超等，史稱戊戌變法或百日維新。
2005年北京大學歷史學教授茅海建喺《近代史研究》第3期同第4期發表《「公車上書」考證補》，根據中國第一歷史檔案館所藏檔案同理其已公開發表過嘅檔案文獻，從政治決策高層嘅角度，重新審視公車上書嘅背景、運作過程同其影響力。
而且康有爲組織嘅18省聯名上書，並唔係都察院唔肯收，而係康有爲根本就冇送去。因此學術界進行咗廣泛而激烈嘅討論，並且對「公車上書」進行咗更深入審視同研究。根據好多學者嘅睇法，康有爲係進行政治宣傳同埋回憶嗰時存在着好多冇尊重事實嘅地方，而且又有好多吹水造假嘅現象。